《惊风行五章 其一》
清代·姚燮

弱草靡惊风，谁能顾根蒂？漂我同室魂，往将匿何地？

生死凭虎狼，恝焉凛天懠。八口艰半饱，夙命已乖盭。

薄晞争晓阴，路草炫霜翳。便投土窖深，胡敢望安憩？

偕行穷巷间，蒙羞苦无薜。踉跄千百群，十面九垂涕。

相识亦有人，低首但遥避。可怜穷竭心，各因保身敝。

势难窥冰渊，閒暇论高义。触砾愁趼焦，颠倒互牵曳。

假庑聊息劳，已胜百椽惠。眼看深闼居，平等受狼戾。

流汗知腹枵，姑为钳口闭。大陆交颓波，迷津逝焉济。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。